
Narva Linnavalitsuse 18.09.2019.a korralduse nr 659-k  tühisuse tuvastamine
1. Asjaolud ja menetluse käik
Narva Linnavalitsuse 18.09.2019.a korraldusega nr 659-k „Sihtasutuse Narva Linnaelamu nõukogu liikme nimetamine ja tasu kehtestamine“ oli otsustatud nimetada alates 18.09.2019 SA Narva Linnaelamu (registrikood 90003404) nõukogu liikmeks Fjodor Ovsjannikov (ik 36003143719, elukoht Narva linn) ja kehtestada tema nõukogu liikme tasu. Fjodor Ovsjannikov esitas nõusoleku olla nõukogu liikmeks. Sihtasutus Narva Linnaelamu ainuasutajaks on Narva linn.

Karistusregistri andmete kohaselt on Fjodor Ovsjannikovil kehtiv kriminaalkaristus karistusseadustiku (KarS) § 400 lg 1 p 2 järgi. Fjodor Ovsjannikov on karistatud KarS 400 lg 1 p 2 järgi. Antud paragrahv on KarS 21. peatükis „majandusalased süüteod“.  Lähtudes sellest ja arvestades KOKS § 35 lg 3¹ p-ga 5 sätestatut ei tohi Fjodor Ovsjannikov olla  Sihtasutuse Narva Linnaelamu nõukogu liikmeks. 

Haldusmenetluse seaduse (HMS) § 63 lg 2 p 4 kohaselt on haldusakt tühine, kui see kohustab toime panema õigusrikkumise. 18.09.2019.a korraldusega nr 659-k kohustatakse Sihtasutust Narva Linnaelamu kandma mittetulundusühingute ja sihtasutuste registrisse nõukogu liikmena isiku, kes ei tohi olla nõukogu liikmeks. Seoses sellega 18.09.2019.a korraldusega nr 659-k kohustatakse Sihtasutust Narva Linnaelamu toime panema õigusrikkumise. Lähtudes sellest on 18.09.2019.a korraldus nr 659-k tühine selles osas, millega otsustati määrata Fjodor Ovsjannikovi nõukogu liikmeks.
HMS § 63 lg 2 p 5 sätestab muuhulgas, et haldusakt on tühine kui seda ei ole objektiivsel põhjusel võimalik täita.

HMS § 63 lg 3 kohaselt toob haldusakti osa tühisus kaasa kogu haldusakti tühisuse, kui tühise osata ei oleks haldusakti antud. 18.09.2019.a korraldusega nr 659-k on otsustatud lisaks Fjodor Ovsjannikovi nõukogu liikmeks määramisele temale nõukogu liikme tasu määramine. Fjodor Ovsjannikovi nõukogu liikmeks määramise tühisus toob kaasa ka temale nõukogu liikme tasu määramise tühisuse. Seega on 18.09.2019.a korraldus nr 659-k tühine tervikuna. 

2. Õiguslikud alused 
2.1.  Kohaliku omavalitsuse korralduse seaduse (KOKS) § 35 lg 3¹ p 5 järgi sihtasutuse või mittetulundusühingu, mille asutajaks on vald või linn, osaühingu või aktsiaseltsi, mille osanikuks või aktsionäriks on vald või linn ning kohaliku omavalitsuse üksuse finantsjuhtimise seaduse § 2 punkti 9 tähenduses valla või linna valitseva mõju all oleva üksuse juhtorgani liikmeks ei või olla isik: keda on majandusalase, ametialase või varavastase kuriteo eest karistatud. 
2.2.  HMS § 63 lg 4 kohaselt võib haldusakti andnud organ haldusakti tühisuse igal ajal kindlaks teha. 

3. Otsus

3.1. Tunnistada 18.09.2019.a korraldus nr 659-k tühiseks.

3.2. Teha käesolev korraldus teatavaks Fjodor Ovsjannikovile.

4. Rakendussätted 

4.1. Korraldus jõustub seadusega ettenähtud korras.
4.2. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

